SA aktrise sterf in New YorkCharlbi Dean Kriek vroeër vanjaar by die Cannes-rolprentfees (Photo by Valery HACHE / AFP) Die Suid-Afrikaanse aktrise en model Charlbi Dean Kriek is op die ouderdom van 32 jaar oorlede. Kriek, wat onder meer bekend was vir haar rol in die Spud-rolprente, is Maandag aan ŉ “onverwagse siekte” oorlede, het haar verteenwoordiger gesê. Die Hollywood-publikasie Deadline berig dat Kriek in New York oorlede is. Geen verdere besonderhede is verskaf oor die siekte wat haar dood veroorsaak het nie. Kriek verskyn saam met Woody Harrelson en Harris Dickinson in die rolprent Triangle of Sadness wat binnekort vrygestel word en wat by vanjaar se Cannes-rolprentfees vereer is. Kriek is op 5 Februarie 1990 in Kaapstad gebore en is ook bekend vir haar rol in die reeks Black Lightning. Sy het ook in Don’t Sleep (2017) en Blood in the Water (2016) verskyn. Kriek het vroeër vanjaar verloof geraak aan Luke Volker, ŉ Suid-Afrikaanse model.